**Progressiv metal** (ofte omtalt som **prog metal**) er en musikksjanger som oppstod i 1980-årene, den har sitt utspring fra progressiv rock og heavy metal.

Bandene er i stor grad inspirert av progressiv rock-band som King Crimson, Rush, Pink Floyd, Yes, Genesis og ELP. Pionerbandene innen sjangeren var Queensrÿche, Fates Warning, Dream Theater og Crimson Glory.

Musikkstil
----------

Progressiv metal har samme kjennetegnene som progressiv rock – kompliserte og varierte oppbygninger, hastighetsendringer, variasjoner og ofte lange spor. Den har også heavy metals kraftige og gitardrevne lyd. Enkelte regner prog metal som en undersjanger til progressiv rock andre som en undersjanger til heavy metal.

John Petrucci, gitaristen i Dream Theater, har sagt at noe av det han forbinder med det progressive i prog metal er å bryte regler og gå nye veier i gamle stilarter. Hovedpoenget er å ikke være for knyttet til reglene for oppsett, men ha muligheten til å plutselig endre det musikalske bildet drastisk, alt fra en varig endring med hele bandet til en femsekunds synth-, bass-, gitar-, tromme-, eller vokalfyll, hvorpå sangen går tilbake til det tidligere oppsettet. Dream Theater er kjent for obskure små avstikk fra selve temaet i sangen, sammen med varige stadier i sangen.

Som sjangrene progressiv rock og heavy metal er heller ikke prog metal mye spilt i mainstream media. Imidlertid har enkelte band, som for eksempel Dream Theater og Opeth, hatt suksess utenfor de tradisjonelle progressive metal-kretsene.

1980-tallet
-----------

Dream Theater
Allerede på slutten av 1960-tallet hadde progressive band som King Crimson (1969) flere spor på sine album med "aggressiv" og "tung" lyd, som for eksempel «21st Century Schizoid Man», som man i dag vil si er progressiv metal. Også heavy metal band som Led Zeppelin (1968) hadde spor innen sjangeren. Først på 1980-tallet begynte man å snakke om prog metal som en egen sjanger.

Fates Warning med albumet *Awaken The Guardian* (1986) og Queensryche med *Operation: Mindcrime* (1988) hadde tydelig inspirasjon fra metal. Andre eksempler på kjente album var *Perfect Symmetry* (Fates Warning), *Gretchen Goes To Nebraska* (King’s X), *Gutter Ballet* (Savatage) og *Nothingface* (Voivod) alle utgitt i 1989. Det var flere band som startet på 1980-tallet, det mest kjente er kanskje Dream Theater (1985), men også band som Death (1983), som kanskje er mest kjent som et death metal band, Cynic (1987) og Porcupine Tree (1987).

1990-tallet
-----------

Amerikanske band dominerte på 1900-tallet og Dream Theater ga ut tre grunnleggende album, *Images and Words* (1992), *Awake* (1994) og *Scenes From A Memory* (1999). Amerikanske band som ble startet var Tool (1990), Symphony X (1994), Liquid Tension Experiment (1997) og Mastodon (1999) for å nevne noen.

Også i Europa var det populære prog metal band, i Tyskland Sieges Even (1982), i Nederland Ayreon (1995), i Finland Amorphis (1990) og ikke minst i Sverige med flere band som Pain of Salvation (1984), Meshuggah (1987), Opeth (1990), A.C.T (1994) og Evergrey (1996). Pain of Salvation har avanserte taktarter og toneskifter, musikken er teknisk krevende og ofte med politiske tekster, og de ga ut album som *One Hour by the Concrete Lake* (1998). Opeth har mange komposisjoner som inkluderer intro- mellomspill eller outroer spilt med akustisk gitar, og sterke dynamiske skift i form av hyppig og uforutsigbar veksling mellom akustiske partier og tunge riff. Vokalen veksler mellom såkalt growling og ren vokal. Debutalbumet, *Orchid*, kom i 1995.

2000-tallet og videre
---------------------

Populariteten til progressiv metal har fortsatt utover 2000-tallet, ofte spiller band inn album som beveger seg mellom progressiv metal, heavy metal og også death metal. Album fra 2000-tallet som magasin og kritikere nevner er *V: The New Mythology Suite* (2000) med Symphony X, *The Perfect Element, Part I* (2000) med Pain Of Salvation, *Blackwater Park* (2001) med Opeth, *Lateralus* (2001) med Tool, *Leviathan* (2004) med Mastodon, *ObZen* (2007) med Meshuggah og *Tiara* (2018) med Seventh Wonder.

Progressiv metal i Norge
------------------------

I Norge har vokalisten Jørn Lande utmerket seg inne sjangeren, selv om han har vært innom alt fra klassisk heavy metal til power metal. Miljøet har i 2000-årene tatt seg kraftig opp, og norske band begynner å bli anerkjente internasjonalt, som deltakere på for eksempel ProgPower USA, hvor flere norske band har opptrådt, noen hele tre ganger (2009). 

Enslaved (1991), Scariot (1997), Circus Maximus (2000), Pagan's Mind (2000), Leprous (2001), Illusion Suite (2003), Communic (2003) og Ihsahn (2006) er blant norske prog metal band som har fått mye oppmerksomhet internasjonalt.

Se også
-------

* Progressiv rock
* Heavy metal
* Liste over progressiv metal-band

Referanser
----------

1. 1 2 3  «Progressive Metal Music Genre Overview». *AllMusic* **(engelsk)**. Besøkt 25. februar 2023.
2. 1 2  «The Best Progressive Metal Bands». *Ranker* **(engelsk)**. Besøkt 25. februar 2023.
3. 1 2  «Metal1.info - Deutsches Metal Onlinemagazin». *web.archive.org*. 11. oktober 2006. Arkivert fra originalen 11. oktober 2006. Besøkt 25. februar 2023.
4. ↑  Digital Dream Door - 100 beste prog metal album
5. 1 2 3  updated, Rich Wilsonlast (10. mars 2020). «10 essential progressive metal albums». *louder* **(engelsk)**. Besøkt 25. februar 2023.
6. 1 2 3  «The 13 essential progressive metal albums you need to know». *Kerrang!* **(engelsk)**. Besøkt 25. februar 2023.

  


| * v
* d
* r
Heavy metal |
| --- |
| Sjangere | 
* Avant-garde
* Black
* Death
* Doom
* Folk
* Glam
* Gothic
* Groove
* Industriell
* Power
* Progressiv
* Sludge
* Speed
* Stoner
* Tradisjonell
* Thrash
* Viking

 |
| Krysningssjangere | 
* Crossover thrash
* Alternativ
* Deathcore
* Deathgrind
* Melodisk black
* Metalcore
* Nu
* Symfonisk black

 |
| Scener og perioder | 
* Bay Area thrash
* New Wave of American
* New Wave of British
* Gothenburg death
* True Norwegian Black
* Neue Deutsche Härte

 |
| Andre betegnelser | 
* Ekstrem
* Melodisk
* Nyklassisk
* Symfonisk
* Teknisk
* Shred
* Kristen

 |

|  |  |
| --- | --- |
| Oppslagsverk/autoritetsdata | LCCN
 |